**NOVEMBER – LISTOPAD**

Drevje se že obletuje,

se suše cvetice, trave,

porjavele so dobrave,

listopad nam zdaj kraljuje.

Vsakdo orje, seje žito,

da pri hišah vse bo sito.

S trat pobiramo kamenje,

peso spravljamo, korenje.





Dan močno je krajši že,

k tlom se spuščajo megle,

dežek izpod neba rosi.

Čuj, pokojniku zvoni!

Krizanteme tam cvetijo

dragim, ki v gomilah spijo.

Spomni njih se tudi ti,

svečko drobno jim prižgi!

Nelda Štok-Vojska

**Angel za bolne**

Angel za bolne

je prestopil med klovne:

z noskom rdečim

se smeje trpečim,

se šali, se pači,

za vse veseljači

in to je bolnikom

zdravilo veliko.





Najlepša in zares prava

pa zanj je zabava,

ko mali bolnički

se z očki in z lički

smejijo, smejijo, smejijo.

Tisti hip ne trpijo.

Tisti hip angel je srečen,

otrokom in sebi všečen.

 Tone Pavček

**Hruške**

»Hruške so zrele, hruške debele,«

ena čez drugo brenčijo čebele.

Hruške so zrele, medved jih trese,

malo poje in ostalo odnese.

Hruške za srne, hruške za ptice,

glejte, še ježek nastavlja bodice,

meljejo hruške, sladke, medene,

dokler na hruški več ni nobene.

Konec gostije … O ne, pomota!

Tamle med travo pet polžev se mota!

Zanje se drobna hruška je skrila,

nič jih ne moti, da čisto je gnila.

 Anja Štefan





**Orehi**

Sem vedno v zadregi,

ko mislim na goste.

Kako naj povabim

vso žlahto iz hoste?

Za eno potico

jih pač je preveč,

a hkrati ne maram

ves teden le peč.

Takole bom rekla:

naj vsakdo pripravi

tri trde orehe,

najtrše v dobravi.

Potem se dobimo,

kdor hoče, naj tre –

pa bo imenitna

zabava za vse!

 Anja Štefan